Mogens Jensen (S), 2008-12-18:
Jamen jeg tror, at hr. Martin Henriksen får det her helt galt i halsen.
Vi har det udgangspunkt hos Socialdemokraterne, at homoseksuelle familier, par, der lever i registreret partnerskab, kan være nøjagtig lige så gode og kærlige forældre som heteroseksuelle familier, og det mener vi også at forskningen klart har vist.
Derfor er det ikke noget problem i forhold til barnets tarv, at der sikres par i registreret partnerskab nøjagtig de samme muligheder som alle andre i samfundet på det her område.
Nu nævnte jeg indledningsvis i min ordførertale en række områder, hvor vi ønsker at de homoseksuelle skal have ligestilling.
Det kan være, det var det, der gjorde, at antallet af gange, hvor jeg sagde ligestilling, blev mange.
Men det er helt klart, at også på det her område, hvor det handler om retten til at adoptere, mener vi, at par i registreret partnerskab skal have nøjagtig samme muligheder som andre par i samfundet.
Det er ganske korrekt, og det er ligestilling, men det har intet at gøre med, at man ikke kan sikre, at barnets tarv kan varetages lige så godt i de familier som i heteroseksuelle familier.
Danmark kunne i mange år bryste sig af at være i front med hensyn til ligestillingen mellem heteroseksuelle og homoseksuelle, da vi jo, som de fleste ved, var det første land i verden, hvor homoseksuelle i 1989 fik ret til at indgå registreret partnerskab.
Siden er vi blevet overhalet af en hel del af vores søsterlande i Europa, f.eks. Holland, Belgien og sågar det katolske Spanien, hvor regeringerne har været langt mere engagerede i at opnå reel ligestilling og frisind i samfundet.
Derfor er det også et klart udgangspunkt for Socialdemokraterne, at vi ønsker total ligestilling for homoseksuelle.
Det gælder retten til at indgå ægteskab på lige fod med heteroseksuelle, og det gælder også, som vi diskuterer det i dag, retten for registrerede partnere til at adoptere danske og udenlandske børn efter nøjagtig de samme procedurer og godkendelseskrav, som gælder for alle andre.
Loven om registreret partnerskab blev jo ændret i 1999, således at det blev muligt for par i registreret partnerskab at stedbarnsadoptere.
Her anerkendte vi altså allerede homoseksuelle forældre, ligesom homoseksuelle i dag også har mulighed for at blive plejeforældre.
Det har man forsket meget i, særlig i Sverige, og i 2001 gennemførte det svenske justitsministerium en omfattende undersøgelse af det, hvor hovedkonklusionen var, og jeg citerer, at den samlede forskning viser, at børn med homoseksuelle forældre har udviklet sig psykologisk og socialt på samme vis som de børn, som de sammenlignes med.
Ingen forskelle er fremkommet, hvad angår barnets kønsudvikling.
Undersøgelsen har også klart vist, at homoseksuelle er lige så egnede som heteroseksuelle til at give børn et stabilt hjem og den nødvendige kærlighed og omsorg.
Socialdemokraterne er selvfølgelig helt med på, der skal foreligge en bilateral aftale mellem de pågældende donorlande og Danmark om adoption.
Her viser svenske erfaringer i øvrigt også, at homoseksuelles muligheder for adoption ikke har haft konsekvenser for heteroseksuelles muligheder for adoption fra de involverede lande.
Jeg synes, der er grund til at understrege, at det her ikke handler blindt om rettigheder for rettighedernes skyld; det handler om anerkendelse af og respekt for de mennesker, der bare ønsker at leve et ganske normalt moderne familieliv, mennesker, der gang på gang løber panden mod en ekskluderende lovgivning, fordi de tilfældigvis ikke lige landede i heterokassen, da Vorherre uddelte seksualiteter, og så handler det jo ikke mindst om, at millioner af børn verden over lever under usle forhold, og at det her forslag vil være endnu et lillebitte positivt skridt til at sikre, at bare nogle af de her børn kan tilbydes en tryg og kærlig opvækst.
Socialdemokraterne støtter beslutningsforslaget.